留王郎
作者：黄庭堅
朝代：宋

paragraphs: 河外吹沙塵，江南水無津。
骨肉常萬里，寄聲何由頻。
我隨簡書來，顧影將一身。
留我左右手，奉承白頭親。
小邦王事略，蟲鳥聲無人。
王甥解鞍馬，夜語雞喚晨。
母慈家人肥，女惠男垂紳。
有田爲酒事，豚韭及秋春。
生涯得如此，舊學更光新。
索去何草草，小留慰艱勤。
百年才一炊，六籍經幾秦。
要知胸中有，不與迹同陳。
郢人懷妙質，聊欲運吾斤。